Pressemelding, Ny Seddelserie

Møt de nye sedlene

I dag vises Norges nye pengesedler fram for aller første gang. De første valørene settes i sirkulasjon til sommeren.

De siste årene har mange land rundt oss gitt ut nye og sikrere sedler. Seddelforfalskning er heldigvis svært lite utbredt i Norge, men dersom våre sedler blir dårligst i klassen, risikerer vi at forfalskning blir et problem.

– Som sentralbank har vi ansvar for å sikre at norske sedler til enhver tid har et tilstrekkelig høyt sikkerhetsnivå. Derfor har vi nå utviklet en ny seddelserie som er sikrere enn noen gang, sier sentralbanksjef Øystein Olsen.

For første gang i historien vil det ikke være portretter på norske sedler. I stedet er «Havet» valgt som et gjennomgående tema for hele serien. Forsidene preges av en tradisjonell, ikonsterk design med et maritimt hovedmotiv på hver valør, basert på utkast fra Metric Design og Terje Tønnessen. De moderne, pikselmønstrede baksidene er bygd opp rundt et gridsystem basert på Beauforts skala for vindstyrke, etter utkast fra Snøhetta.

– Norges Banks sedler og mynter er fellesskapets penger, penger vi er sammen om, og sammen garanterer for. Derfor er det naturlig at de forteller en historie om noe som kjennetegner oss som fellesskap. Havet og kysten står sentralt i fortellingen om Norge. Derfor håper jeg de nye sedlene vil fungere godt som visittkort for landet vårt, sier Olsen.

Norges Bank tar sikte på å sette de nye 100- og 200-kronesedlene i sirkulasjon 30. mai 2017. De øvrige valørene kommer i 2018 og 2019. Publikum kan imidlertid ta en sniktitt på sedlene allerede nå, i utstillingen «Møt de nye sedlene» på «Vippa» i Oslo 22. – 27. november.

Møtet mellom sikkerhet og design står i sentrum for utstillingen, som også gir et sjeldent innblikk i kompleksiteten i en pengeseddel.

Åpningstider for publikum:

Tirsdag 22. november kl 13-19

Onsdag 23. november kl 13-19

Torsdag 24. november kl 9-19

Fredag 25. november kl 13-19

Lørdag 26. november kl 10-20

Søndag 27. november kl 11-17

Adresse: Akershusstranda 25, Skur 40, 0150 Oslo

Gratis inngang og åpen kafé.